**Dynaaminen uusi Ford Transit Custom vie tonniluokan pakettiautojen tyylin ja toiminnallisuuden uudelle tasolle**

* Täysin uusi Transit Custom on ensiesittelyssä Birminghamin hyötyajoneuvonäyttelyssä. Ajoneuvo lanseerataan myöhemmin vuonna 2012 Euroopassa ja muilla globaaleilla markkinoilla. Lanseeraus on merkki Fordin sitoutumisesta päivittää hyötyajoneuvojensa valikoima vuoteen 2014 mennessä.
* Transit Custom edustaa täysin uutta Fordin tonniluokan hyötyajoneuvojen sukupolvea. Se tuo autoilijoille yhdistelmän tyyliä, kuljettajalle hyödyllisiä ominaisuuksia sekä luokkansa parasta toiminnallisuutta.
* Ajoneuvo on suunniteltu laajentamaan merkittävästi Transitin asiakaskuntaa tyylillään, nykyaikaisella ulkomuodollaan, henkilöautomaisilla sisätiloillaan ja erinomaisella ajodynamiikallaan.
* Transit Customissa loistava toiminnallisuus yhdistyy luokkansa tilavimpaan kuormatilaan, Transitien legendaariseen kestävyyteen, mataliin ylläpitokustannuksiin ja luokkansa parhaaseen polttoainetaloudellisuuteen.

**Helsinki, 19.4.2012 –** Täysin uusi Ford Transit Custom on ensiesittelyssä Birminghamin hyötyajoneuvonäyttelyssä. Ajoneuvo vie tonniluokan hyötyajoneuvojen tyylin ja toiminnallisuuden uudelle tasolle.

Transit Custom edustaa Fordin tonniluokkaisten ajoneuvojen täysin uutta sukupolvea. Ajoneuvo on merkittävä askel Fordin sitoutumisessa päivittää hyötyajoneuvojensa valikoima vuoteen 2014 mennessä.

Ford Transit Customin tavoitteena on laajentaa osuuttaan segmentissään ja tavoitella laajempaa ammattilaisten ja pienyritysten joukkoa uudella rohkealla muotoilulla, henkilöautomaisilla sisätiloilla ja erinomaisella ajodynamiikalla. Uudessa Transitissa yhdistyvät myös luokkansa tilavin kuormatila, vaikuttava kestävyys, matalat ylläpitokustannukset sekä luokkansa paras polttoainetaloudellisuus.

”Transit Custom on täysin uudenlainen tonniluokan ajoneuvo Fordilta”, sanoo Jesus Alonso Euroopan Fordin hyötyajoneuvojen markkinoinnista, myynnistä ja huollosta vastaava johtaja. ”Se on tyylikäs ja nykyaikainen pakettiauto, jota asiakkaat voivat ylpeinä pitää pihallaan, mutta joka on samalla vahva ja käytännöllinen hyötyajoneuvo.”

”Uuden malliston lanseeraus merkitsee Fordin globaalin hyötyajoneuvomalliston tulevaa muodonmuutosta. Vuosi 2012 on jännittävä hyötyajoneuvojemme liiketoiminnalle, sillä esittelemme tulevien kuukausien aikana useita uusia malleja.”

Dynaaminen uusi Transit Custom –mallisto, johon kuuluvat niin pakettiautot kuin alustat ja jatko-ohjaamoalustat tulee myyntiin Euroopassa ja muilla globaaleilla markkinoilla myöhemmin vuonna 2012. Transit Custom -mallistoa ei myydä Pohjois-Amerikassa.

**Rohkea uusi ulkomuoto**

Täysin uudessa Transit Customissa on uusi rohkea ulkomuoto, joka ilmentää samaa dynaamista ilmettä kuin Fordin henkilöautot.

”Asiakkaat haluavat nykyaikaisen ja ammattimaisen näköisiä ajoneuvoja. Uusi Transit Custom ei tuota pettymystä”, kertoo Euroopan Fordin pääsuunnittelija Paul Campbell. ”Me olemme luoneet ajoneuvolle tyylikkään ja nykyaikaisen ulkomuodon, jota kaikenkokoisten yritysten edustajat arvostavat.”

“Ajoneuvo on edelleen Transit, joten siinä on luonnollisesti erittäin käytännöllinen kuormatila, mutta ajoneuvon aiempaa urheilullisempi asenne ja rohkeasti nouseva kylkilinja antavat Transit Customista tehokkaan vaikutelman.”

Kineettisen muotoilun ominaisuudet tuovat Transit Customille uniikin ilmeen, jossa on rohkea puolisuunnikkaan muotoinen etusäleikkö, voimakas sivuprofiili sekä ulkonevat pyöräkotelot.

Transit Customissa on kaksi akselivälivaihtoehtoa: lyhyt akseliväli (kokonaispituus 4,97 metriä) ja pitkä akseliväli (kokonaispituus 5,34 metriä). Asiakkaat voivat näin valita tarpeisiinsa parhaiten sopivan kuormatilan koon.

**Luokkansa johtava kuormankantokyky**

Uusi malli on uskollinen Transitin perinnölle, joka tuo ajoneuvoon luokkansa johtavan kuormankantokyvyn sekä useita innovatiivisia tavaratilaan liittyviä ominaisuuksia.

Transit Customin maksimikuormatila on suurempi kuin sen kilpailijoilla (6,0 kuutiometriä SAE täyteen lastattuna). Ajoneuvon kuormatila on optimoitu tarkasti tuomaan enemmän tilaa ja mukavuutta kuin mikään sen kilpailijoista. Tärkeimpiä ominaisuuksia ja innovaatioita ovat:

* **Optimoitu kantavien seinien ja kuormatilan suunnittelu** mahdollistaa, että lyhyen akselivälin malliin mahtuu kolme eurolavaa, jotka on lastattu vähintään metrin korkeuteen.
* **Luukku väliseinässä** mahdollistaa jopa kolme metriä pitkien putkien tai tikkaiden turvallisen kuljettamisen ajoneuvon sisälle.
* **Luokkansa suurin pyöräkoteloiden välinen leveys** mahdollistaa leveiden kuormien enimmillään 2440 mm x 1220 mm kokoisten esineiden kuten rakennuslevyjen helpon lastaamisen tasaiselle lattiapinnalle (tai haluttaessa pystyasentoon).
* **Luokkansa korkeimmat ja leveimmät sivulastausovet** helpottavat ajoneuvon lastaamista.
* **Irrotettava integroitu kattoteline** on integroitu saumattomasti kattoon ja sen voi ottaa tarvittaessa käyttöön. Kun teline ei ole käytössä, poikittaiset tangot voi taittaa helposti alas, jolloin vastus ja polttoaineen kulutus vähenee. Tällöin myös ajoneuvon korkeus pysyy alle kahden metrin (lukuun ottamatta 330-sarjaa).
* **Uudelleensijoitetut kuorman sidontalenkit ja kiinnityskohdat**, jotka on sijoitettu korin sivuille pitämävät lattiapinnan puhtaana tavaroista lastaamisen ja siivoamisen helpottamiseksi.
* **Yhtenäinen lattiapinta** tuo pidemmän kestoiän ja helpottaa siivoamista.

Transit Custom tuo asiakkaille laajan valikoiman hyötykuormavaihtoehtoja välillä 600−1400 kg. Transit Custom on saatavilla usealla eri kuorman kantavuudella.

”Uusi Transit on aiempaa tyylikkäämpi, mutta se on myös aiempaa toiminnallisempi”, sanoo Euroopan Fordin hyötyajoneuvojen pääinsinööri Barry Gale. ”Olemme rakentaneet kuormatilan, joka tekee jokapäiväisistä toimista mukavampia ja helpompia.”

**Ainutkertaiset kuljettajan huomioon ottavat ominaisuudet**

Transit Custom tuo henkilöautomaiset ja kuljettajan huomioon ottavat ominaisuudet uudelle tasolle segmentissään täysin uusilla sisätiloilla, kehittyneellä teknologialla ja erinomaisella ajodynamiikalla.

Nykyaikaisessa, kuljettajan huomioon ottavassa ohjaamossa on muotoiltu kojelauta, jossa tyylikäs ulkonäkö yhdistyy käytännöllisiin pullojen, puhelimien ja paperien säilytysratkaisuihin. Kuljettajan mukavuutta on parannettu reilusti säädettävällä ajoasennolla, joka tuo lisää penkkitilaa sekä 30 mm enemmän tilaa syvyyssuunnassa pitkille kuljettajille. Ohjauspilarin ulottuvuus ja kallistus ovat myös säädettävissä.

Kuljettajalla on käytössään suuri määrää avustavia toimintoja, jotka ovat tuttuja myös Fordin uusimmissa henkilöautoissa:

* **SYNC, ääniohjauksella toimiva autoon integroitu yhteydenpitojärjestelmä** – Mahdollistaa matkapuhelimien ja musiikkisoittimien yhdistämisen ajoneuvoon ja niiden hallinnan ääniohjauksella.
* **Hätäaputoiminto** – Järjestelmä on käytössä SYNCissä. Tämä palkittu uusi ominaisuus on suunniteltu auttamaan matkustajia ottamaan yhteys hätäkeskukseen onnettomuuden sattuessa; järjestelmä välittää tiedon onnettomuusajoneuvon sijainnista automaattisesti.
* **Peruutuskamera** – Kamera toimii integroituna taustapeiliin.
* **Kaistavahti ja kuljettajan vireystason valvonta (Driver Alert)** – Uusimmat ajamista helpottavat ominaisuudet varoittavat kuljettajaa, jos järjestelmä huomaa ajoneuvon ajautuvan tahattomasti pois kaistalta tai jos kuljettajan vireystila laskee.

Transit Customin kuljettajan huomioon ottavat ominaisuudet on säädetty tarkasti tuomaan samaa luonnollisuutta ja ajamisen helppoutta, jota asiakkaat arvostavat Ford-henkilöautoissa.

Transit Customin alusta tekee ajoneuvosta vahvemman lisäämällä sen kiertolujuutta 37 prosenttia. Tämä parantaa sekä ajoneuvon käsittelyä että laskee äänenvoimakkuutta.

Jousituksen komponenttien ja ohjauslaitteen tarkka hienosäätö mahdollistavat merkittävästi paremman ajomukavuuden sekä täsmällisemmän ja ketterämmän käsittelyn. Transit Customin ajonvakautusjärjestelmä sekä dynaaminen kaarreajon hallintajärjestelmä tuovat pitoa ja vakautta.

Lujempi rakenne sekä ei-toivotun äänen ja tärinän eliminointi takaavat hiljaisemman ympäristön kuljettajalle. Puheen kuuleminen on parantunut ohjaamossa yhdeksän prosenttia.

Transit Customin optimoitu korirakenne tuo matkustajille mahdollisimman paljon suojaa. Kori on korkealujuuksista Baron-terästä, jota käytetään nyt ensimmäistä kertaa Transitissa.

Yli 40 prosenttia korista on tehty korkea tai erittäin korkealujuuksisesta teräksestä, joka tekee ajoneuvon korista vahvan ja kevyen sekä suojaa tehokkaasti iskuilta.

Uudessa Transit Customissa on myös parannettu turvallisuusjärjestelmä, joka tuo asiakkaille mahdollisuuden valita sivuturvaverhot etupenkin matkustajille. Lisäksi ajoneuvossa on kuljettajan ja matkustajan turvatyynyt sekä istuimiin kiinnitetyt rintakehän turvatyynyt. Vaakasuoraan vetäytyvä ohjauspilari on myös vakiovaruste, ja se auttaa vähentämään matkustajan pään ja rinnan kuormitusta kovassa vauhdissa tapahtuvassa nokkakolarissa.

**Perinteikäs Transit tuo matalat ylläpitokustannukset ja kestävyyden**

Kuten kaikki Ford-hyötyajoneuvot, jotka kantavat Transit-nimeä, niin myös täysin uusi Transit Custom on kehitetty tarjoamaan erityisen edulliset ylläpitokustannukset ja kestävyyden.

Matalat juoksevat kulut saadaan aikaan luokkansa parhaalla polttoainetaloudellisuudella, jonka mahdollistaa päivitetty versio Fordin 2,2-litraisesta Duratorq TDCi -dieselmoottorista. Se on saatavilla 100-, 125- ja 155-hevosvoimaisena. Euro V -päästöstandardit täyttävässä ajoneuvossa on vakiona Auto-Start-Stop-toiminto, ja sen polttoaineenkulutus on 6,6 l/100 km ja CO2 -päästöt 174 g/km. Ne ovat 8 prosenttia alemmat kuin nykyisessä vastaavassa Transitissa.

Ylläpitokustannuksien pienentäminen oli etusijalla Transit Customin suunnittelussa ja kehittämisessä. Huoltoajat ovat aiempaa lyhyemmät ja ajoneuvossa on 12 vuoden puhkiruostumattomuustakuu.

Täysin uusi Transit Custom on läpi käynyt Fordin erittäin tiukat hyötyajoneuvo- ja kestävyystestit. Ennen kuin Fordin mallit päätyvät myyntiin, niitä testataan viiden miljoonan ajokilometrin verran. Myös asiakkaat ovat päässeet ajamaan Transit Customilla vähintään 400 000 kilometriä. Avainkomponentit ja ominaisuudet on testattu äärirajoilla: esimerkiksi ovia testataan lyömällä niitä kiinni 250 000 kertaa, joka on kolme kertaa enemmän kuin Fordin vastaavissa henkilöautotesteissä.

**Fordin hyötyajoneuvojen uusi sukupolvi**

Transit Customin lanseeraus merkitsee Fordin globaalin hyötyajoneuvomalliston tulevaa muutosta. Koko mallisto uudistetaan vuoteen 2014 mennessä.

Ford esittelee suuremman ja korkeamman hyötykuorman Transitit myöhemmin vuonna 2012. Näitä malleja myydään kattavasti maailmalla, myös Pohjois-Amerikassa, ja ajoneuvo on saatavilla myös takavetoisena.

Uuden Transit Customin tuotanto alkaa vuoden 2012 puolivälissä Fordin Kocaelin tehtaalla, Turkissa, ja se tulee markkinoilla myöhemmin vuonna 2012.

# # #

Ford Motor Company

Ford Motor Company on globaali autonvalmistaja, jonka pääkonttori sijaitsee Dearbornissa, Michiganissa ja jonka autoja myydään kaikissa kuudessa maanosassa. Yhtiössä työskentelee noin 164 000 henkilöä ja sillä on 70 tehdasta eri puolilla maailmaa. Yhtiön automerkkejä ovat Ford ja Lincoln. Yhtiö tarjoaa myös rahoituspalveluita, joita varten on olemassa oma yhtiö, Ford Motor Credit Company. Lisätiedot autoista löytyvät osoitteesta [corporate.ford.com](http://www.corporate.ford.com)

Euroopan Ford valmistaa, myy ja huoltaa Ford-autoja 51 markkina-alueella. Sen palveluksessa työskentelee noin 66 000 henkilöä. Euroopassa toimii myös Ford Motor Credit Company ja Ford Customer Service Division sekä 22 tuotantolaitosta, joista osa on yhteisomistuksessa muiden toimijoiden kanssa. Ensimmäiset Ford-autot tuotiin Eurooppaan vuonna 1903 - samana vuonna, jolloin Ford Motor Company perustettiin. Tuotanto Euroopassa aloitettiin vuonna 1911.

|  |  |  |  |  |  |
| --- | --- | --- | --- | --- | --- |
| **Lisätiedot:** | Riitta Salin |  |  |  |  |
|  | Oy Ford Ab |  |  |  |  |
|  | (09) 3517 0123  |  |  |  |  |
|  | rsalin1@ford.com |  |  |  |  |